Mel elektronik

Mel elektronik (singkatan e-mel, sinonim surat elektronik, mel komputer) ialah satu kaedah mengarang, menghantar, menyimpan dan menerima mesej melalui sistem komunikasi elektronik. Istilah "e-mel" (sebagai satu kata nama atau kata kerja) membawa maksud sistem e-mel Internet berasaskan Protokol Pemindahan Mel Mudah (Simple Mail Transfer Protocol, SMTP) dan juga sistem-sistem X.400, serta sistem-sitem intranet yang membolehkan para pengguna dalam satu organisasi mengirim e-mel sesama sendiri. Selalunya, organisasi kerjasama kumpulan kerja sebegini boleh menggunakan protokol Internet atau X.400 untuk perkhidmatan e-mel dalaman. E-mel sering digunakan untuk mengirim mesej secara besar-besaran tanpa diminta yang dipanggil "spam", namun adanya program penapis untuk memadamnya, bergantung kepada situasi.

Asal-usul

E-mel direka terlebih dahulu sebelum kewujudan Internet, dan sebenarnya merupakan alat yang penting dalam penciptaan Internet. Pada tahun 1961, MIT mula-mula mendemonstrasi Sistem Pengongsian Masa Serasi (Compatible Time-Sharing System, CTSS) yang membolehkan ramai pengguna melog masuk ke dalam IBM 7094 dari terminal dailan jarak jauh, serta menyimpan fail-fail atas talian ke dalam cakera. Kebolehan baru ini menggalakkan para pengguna berkongsi maklumat dengan cara-cara baru. E-mel dimulakan pada tahun 1965 sebagai satu kaedah untuk ramai pengguna komputer kerangka utama berkongsi masa untuk berkomunikasi sesama sendiri. Sungguhpun sejarah tepatnya tidak jelas, namun antara sistem-sistem terawal yang memiliki kemudahan sebegini ialah Q32 oleh SDCdan CTSS oleh MIT.
E-mel dengan begitu pantas berkembang menjadi e-mel rangkaian yang membolehkan pengguna mengirim mesej di antara komputer-komputer berlainan seawal-awalnya pada tahun 1966 (ada kemungkinan bahawa sistem SAGE agak serupa dengan ini berapa ketika sebelumnya).
Rangkaian komputer ARPANET memberi sumbangan besar kepada perkembangan e-mel. Terdapat satu laporan yang menandakan pemindahan e-mel antara sistem percubaan padanya tidak lama selepas penciptaanya pada tahun 1969. Ray Tomlinson memulakan penggunaan lambang @ untuk memisahkan nama pengguna dan nama mesin pada tahun 1971. ARPANET banyak meningkatkan populariti e-mel, maka e-mel menjadi aplikasi pembubuh bagi ARPANET.

Pelayan dan aplikasi klien

Mesej-mesej ditukarkan antara hos-hos melalui penggunaan Protokol Pemindahan Mel Mudah dengan program-program perisian yang dipanggil agen pengangkutan mel. Pengguna boleh memuat turun mesej-mesejnya dari pelayan-pelayan dengan protokol-protokol piawaian seperti POP atau IMAP, atau, bagi persekitaran korporat yang besar, dengan protokol proprietari yang dikhususkan untuk Lotus Notes atau Microsoft Exchange Server.
Mwl boleh disimpan sama ada pada klien, pada pihak pelayan, atau kedua-duanya. Fromat-format piawaian untuk peti surat termasuk Maildir dan mbox. Beberapa kilen e-mel yang terpenting menggunakan format hakmilik tersendiri dan memerlukan perisian penukaran untuk mengalihkan e-mel antara satu sama lain.
Apabila sesuatu mesej tidak dapat dikirim, MTA penerima perlu menghantar mesej lambung balik kepada pengirim untuk menyatakan masalahnya.

Flaming

Ramai pemerhati mengeluh meningkatnya amalan flaming dalam komunikasi bertulis. Flaming berlaku apabila seseorang menghantar mesej yang bernada marah dan/atau hasad. Tindakan ini dianggap makin menjadi-jadi hari ini kerana kemudahan dan sifat tidak insani komunikasi e-mel: pertelingkahan antara muka atau melalui telefon memerlukan interaksi secara terus, sedangkan norma-norma sosial menggalakkan ketertiban, manakala menaip mesej ke orang lain merupakan interaksi tidak langsung, maka ketertiban boleh diabaikan.

Dalam perniagaan

E-mel diterima secara meluas oleh komuniti niaga sebagai perantara komunikasi elektronik luas yang terulung dan merupakan ‘e-revolusi’ pertama dalam komunikasi niaga. E-mel amat mudah difahami dan sepertilah pos, e-mel menyelesaikan dua masalah asas komunikasi. E-mel berasaskan LAN juga makin banyak digunakan dalam perniagaan. E-mel berasaskan LAN ini bukan sahaja membolehkan pengguna perniagaan untuk memuat turun mel ketika offline, malah juga menyediakan ID e-mel ramai pengguna kepada pengguna perniagaan kecil dengan cuma satu sambungan e-mel.

Spam dan virus komputer

Keberkesanan e-mel sedang diancam oleh tiga fenomena, iaitu: spam, phishing dan cecacing.
Spam ialah e-mel komersial yang tidak diminta pengguna. Oleh sebab kos penghantaran e-mel yang amat rendah, penghantar spam (spammer) boleh menghantar beratus-ratus juta mesej e-mel setiap hari melalui sambungan Internet yang murah. Ratusan spammer aktif yang menghantar bilangan mel sebegini mengakibatkan sarat maklumat dialami ramai pengguna komputer yang menerima berpuluh-puluh ataupun beratus-ratus mesej remeh setiap hari.
Cecacing e-mel menggunakan e-mel sebagai satu cara mereplikakan dirinya ke dalam komputer yang terdedah. Meskipun [[Cecacing Morris|cecacing e-mel pertama] menyerang komputer UNIX, namun masalah ini lebih nyata berlaku dalam sistem pengendalian Microsoft Windows yang lebih popular.
Gabungan program-program spam dan cecacing mengakibatkan pengguna selalu dibanjiri e-mel remeh, lalu mengurangkan kegunaan e-mel sebagai alatan yang berguna.
Terdapat sebilangan teknik anti-spam yang mampu mengurangkan impak spam. Di Amerika Syarikat, Kongres telah juga meluluskan satu rang undang-undang, iaitu Can Spam Act of 2003 yang cuba mengawal e-mel sedemikian. Australia juga menguatkuasa undang-undang spam yang amat tegas untuk menyekat pengiriman spam dari ISP Australia (http://www.aph.gov.au/library/pubs/bd/2003-04/04bd045.pdf), namun impaknya tidak banyak menunjukkan kesan kerana kebanyakan spam berasal dari rejim-rejim yang kelihatan enggan menyekat pengiriman spam.

Penjejakan mel yang dihantar

E-mel pokoknya tidak menyediakan apa-apa mekanisme untuk menjejak mesej yang dikirim. Sistem yang terlibat biasanya akan berusaha sama ada untuk mengirim mel berkenaan atau menghantar balik notis kegagalan ("mesej lambung"), namun tiada jaminan bahawa mesej itu betul-betul akan disampaikan, mahupun dibaca penerima. Berbeza pula dengan sistem pos yang menawarkan pos berdaftar atau bentuk-bentuk penjejakan dan penyurihan yng lain.
Sebagai penawar, wujudnya mekanisme seperti Pemberitahuan Status Penghantaran (Delivery Service Notification, DSN) dan resit pergi balik.